DA Den Europæiske Unions Tidende CE 84/498

(2004/C 84 E/0576)

SKRIFTLIG FORESPØRGSEL E-2861/03

af Graham Watson (ELDR) til Kommissionen

(26. september 2003)

Om: Genmodificerede afgrøder

Den 2. september 2003 udtalte kommissær Wallström som svar på en anmodning om forbud mod genmodificerede afgrøder i det nordlige Østrig følgende: »Jeg har selvfølgelig fuld respekt for de østrigske myndigheders interesse i at beskytte miljøet og folkesundheden og har ikke noget problem med at konstatere, at sameksistens er et vigtigt spørgsmål, der bør tages hensyn til. Men jeg vil gerne understrege, at disse er fælles interesser, der deles af mange regioner over alt i Europa, for hvilke det er muligt at finde et realistisk svar inden for de eksisterende retlige rammer.«

Kan Kommissionen oplyse, hvad den anser for at udgøre et »realistisk svar« til regioner som f.eks. det nordlige Østrig eller det sydvestlige England, hvor det økologiske landbrug er en vigtig landbrugssektor?

Svar afgivet på Kommissionens vegne af Margot Wallström

(6. november 2003)

Kommissionen er helt klar over, at sameksistensen mellem konventionelle, økologiske og genetisk modificerede afgrøder må sikres. Under indsatsområde 17 i sin meddelelse om biovidenskab og bioteknologi — en strategi for Europa (1) har Kommissionen forpligtet sig til at tage dette spørgsmål op.

På dette tidspunkt er det vigtigt at fremhæve, at beskyttelsen af menneskers sundhed og miljøet tilgodeses og altid er blevet tilgodeset som et led i risikovurderingen i forbindelse med godkendelsesproceduren for genetisk modificerede organismer (GMO'er). Hvis der fastslås en uacceptabel risiko for menneskers sundhed eller miljøet under denne vurdering, vil den pågældende GMO enten ikke blive godkendt, eller der vil blive knyttet betingelser til godkendelsen med henblik på eliminering af denne risiko.

Da der kun kan dyrkes tilladte GMO'er i EU og miljø- og sundhedsaspekterne er omfattet af Europa-Parlamentets og Rådets direktiv af 12. marts 2001 om udsætning i miljøet af genetisk modificerede organismer og om ophævelse af Rådets direktiv 90/220/EØF (2), vedrører de udestående spørgsmål, der stadig må tages op i forbindelse med sameksistens, de økonomiske aspekter (finansielle tab), der er forbundet med blanding af GM- og ikke-GM-afgrøder.

En ny artikel, som behandler sameksistens ud fra dette perspektiv, vil blive optaget i direktiv 2001/18/EF og vil give medlemsstaterne mulighed for at træffe de relevante foranstaltninger til at undgå utilsigtet tilstedeværelse af GMO'er i andre produkter. Denne artikel blev vedtaget som led i forhandlingerne under andenbehandlingen af forslaget (3) om GM-fødevarer og -foder.

Medlemsstaterne er dog ikke helt frit stillet i valget af foranstaltninger. Foranstaltningerne skal være i overensstemmelse med EF-forskrifterne og principperne for fællesmarkedet. Medlemsstaterne må for eksempel ikke handle mod artikel 22 i direktiv 2001/18/EF, hvori der står, at medlemsstaterne ikke må forbyde, begrænse eller forhindre markedsføring af tilladte GMO'er.

Endvidere fremsatte Kommissionen en henstilling om retningslinjer for sameksistens (4) i juli 2003 for at bistå medlemsstaterne med at udvikle og iværksætte hensigtsmæssige foranstaltninger. Nøgleordet i de foreslåede foranstaltninger for sameksistens er proportionalitet, dvs. at foranstaltningerne skal være proportionelle med det mål, de skal opfylde.

Retningslinjerne giver således den nødvendige vejledning i sameksistens. Hvad angår de økonomiske risici, indeholder retningslinjerne de principper, efter hvilke medlemsstaterne og deres regioner kan træffe nationale foranstaltninger, og indeholder en vejledende liste over forvaltningsforanstaltninger, der kan iværksættes alt efter de lokale eller regionale faktorer. Blandt disse foranstaltninger kan bl.a. nævnes sikkerhedsafstande mellem markerne, stødpudezoner eller pollenbarrierer, sædskifte og plantningsordninger for forskellige blomstringsperioder.

Kommissionen har intet at indvende mod frivillige lokale ordninger mellem landbrugerne og mellem landbrugerne og industrien for at sikre, at der ikke dyrkes GM-afgrøder. Sameksistens er ikke noget nyt inden for landbruget, og landbrugerne har stor erfaring med anvendelsen af driftsmetoder til at overholde renhedsnormerne i frøproduktionen eller adskille produktionslinjer. Der dyrkes for eksempel plantesorter med særlige kvalitative karakteristika som led i frivillige ordninger mellem nabobedrifter og i henhold til kontrakt.

Dette er det »realistiske svar«, som kommissionsmedlemmet med ansvar for miljø henviste til den 2. september 2003.

(1) KOM(2003) 96 endelig udg.

(2) EFT L 106 af 17.4.2001.

(3) EFT C 304 E af 30.10.2001.

(4) EFT L 189 af 29.7.2003.